Þegar portúgalski miðjumaðurinn André Gomes hjá Everton ökklabrotnaði í slæmri tæklingu í leik liðsins við Tottenham í nóvember var ekki reiknað með því að hann myndi spila meira með liðinu á þessu tímabili í ensku úrvalsdeildinni í knattspyrnu . En Gomes er talsvert á undan áætlun og í gær hóf hann æfingar á Finch Farm , æfingasvæði Everton , og var vel tekið þegar hann mætti eins og sjá má á meðfylgjandi myndskeiði frá EvertonTV þar sem m.a . Michael Keane , Fabian Delph og Tom Davies buðu hann velkominn . Gomes fer þó ekki strax að æfa með liðinu heldur verður í endurhæfingarmeðferð hjá sjúkraþjálfarateymi félagsins næstu vikurnar .